महँगाई कम करने का एक और कारगर उपाय है कि कभी भी दुकानदारों द्वारा दिए जा रहे प्रलोभनों में न आना। प्रायः ऐसा देखा जाता है कि घर से चले तो थे दाल-आटा लेने, पर प्रलोभनवश दो कमीजें लेकर इतराते वापस आ रहे हैं कि हमें एक कमीज मुफ्त में मिल गई, जबकि दुकानदार कह रहा होता है कि मैंने दो कमीजें बेच दीं, वो भी तब जब उसे एक की भी आवश्यकता नहीं थी। सावधान! यह अच्छी तरह समझ लो कि दुकानदार अपने लाभ के लिए बैठा है, ना कि तुम्हारे। आम जीवन में इस तरह के और भी बहुत उदाहरण हमारे ईर्द-गिर्द दिखाई देते ही रहते हैं, हमें तो बस समझदारी से कम पैसों में अपना गुजारा कर अपने को इस महँगाई के दौर में बनाए रखना है।